Il-Kunsill qabel dwar il-pożizzjoni ta' negozjar tiegħu dwar proposta li tagħmilha aktar faċli biex in-nies iwarrbu l-flus għal xjuħithom. Fid-19 ta' Ġunju 2018, ir-rappreżentanti permanenti tal-UE talbu lill-presidenza biex tibda n-negozjati mal-Parlament Ewropew dwar il-"prodott tal-pensjoni pan-Ewropew" (PEPP), klassi ġdida ta' skema tal-pensjoni personali, hekk kif il-Parlament ikun lest jinnegozja. L-abbozz ta' regolament għandu l-għan li jipprovdi għażla akbar għall-persuni li jixtiequ jġemmgħu għall-irtirar tagħhom, u fl-istess ħin jagħti spinta lis-suq tal-pensjonijiet personali. Skont il-Kummissjoni, 27% biss tal-Ewropej bejn il-25 u d-59 sena huma abbonati fi prodott tal-pensjoni. "Il-prodott tal-pensjoni pan-Ewropew ser jagħti spinta lill-pjan tal- unjoni tas-swieq kapitali tagħna, peress li ser jgħin biex il-flus imfaddla jmorru lejn investimenti fuq terminu twil", qal Vladislav Goranov, il-ministru għall-finanzi tal-Bulgarija, li bħalissa għandha l-presidenza tal-Kunsill. "Ser jippromwovi l-kompetizzjoni fost il-fornituri tal-pensjonijiet, li ser ikunu jistgħu jbigħu prodotti tal-pensjoni barra mis-swieq nazzjonali tagħhom u jagħtu lil min ifaddal aktar għażla f'kif u fejn ipoġġu l-flus imfaddla tagħhom." Skont il-proposta, il-PEPPs ikollhom l-istess karatteristiċi standard jinbiegħu fejn jinbiegħu. Huma jiġu offruti minn firxa wiesgħa ta' fornituri , l-aktar kumpaniji tal-assigurazzjoni, banek, fondi ta' pensjoni okkupazzjonali, ditti tal-investiment u maniġers tal-assi. Fl-Ewropa, is-suq tal-pensjoni personali bħalissa jinsab frammentat, minħabba taħlita ta' regoli li jfixklu l-iżvilupp ta' suq fil-livell tal-UE. F'xi stati membri, is-suq huwa prattikament ineżistenti. Għal prodotti bbażati fuq strumenti tas-suq kapitali, l-għażla spiss tkun limitata. Dan iwassal għal spejjeż ogħla għal min ifaddal u nuqqas ta' likwidità fis-swieq. Fl-Istati Uniti, pereżempju, il-fondi tal-pensjonijiet jaqdu rwol akbar milli fl-Ewropa bħala investituri istituzzjonali. Ir-regolament iżid qafas pan-Ewropew għall-persuni li jixtiequ jużaw il-PEPPs bħala għażla għat-tfaddil. Il-PEPPs jikkomplementaw l-iskemi tal-pensjoni personali okkupazzjonali u nazzjonali, iżda la jissostitwixxuhom u lanqas ma jarmonizzawhom. Il-PEPPs jippreżentaw il- vantaġġi li ġejjin għal min ifaddal għażla akbar . Min ifaddal jagħżel minn firxa wiesgħa ta' fornituri tal-PEPP f'ambjent aktar kompetittiv. Ikunu jistgħu jagħżlu bejn opzjoni ta' investiment sikur prestabbilit u opzjonijiet bi profili differenti ta' riskji u gwadanji; protezzjoni tal-konsumaturi . Ir-regolament jiżgura li min ifaddal ikun konxju mill-karatteristiċi ewlenin ta' PEPP; bdil tal-fornituri . Min ifaddal ikollu d-dritt jibdel il-fornitur, kemm f'pajjiżu stess kif ukoll f'pajjiż ieħor, wara minimu ta' ħames snin mill-konklużjoni tal-kuntratt jew mill-bidla l-aktar reċenti. (Jistgħu jagħmlu dan aktar spiss jekk il-fornitur tal-PEPP jagħti l-permess tiegħu.) It-tariffa għal dan il-bdil ikollha limitu; portabbiltà . Min ifaddal ikun jista' jkompli jikkontribwixxi għall-PEPP tiegħu jekk imur joqgħod fi stat membru ieħor. Għall- fornituri tal-pjanijiet tal-pensjoni , ir-regolament iġib l-opportunitajiet li ġejjin: ekonomiji ta' skala . Il-fornituri jkunu jistgħu jiżviluppaw PEPPs fi stati membri differenti u jgħaqqdu assi flimkien b'mod aktar effettiv; ilħuq usa' . Il-mezzi elettroniċi ta' distribuzzjoni jippermettu lill-fornituri jilħqu lill-konsumaturi madwar l-UE kollha; distribuzzjoni transfruntiera . "Passaport" tal-UE jippermetti lill-fornituri jbiegħu l-PEPPs fi stati membri differenti. Barra minn hekk, meta prodott jilħaq il-maturità, il-fornituri u min ifaddal ikollhom għażliet differenti għall-iżborż. Il-passi li jmiss In-negozjati mal-Parlament Ewropew jistgħu jipproċedu hekk kif il-Parlament ikun qabel dwar il-pożizzjoni tiegħu. Hija meħtieġa maġġoranza kwalifikata għall-adozzjoni mill-Kunsill, bi qbil mal-Parlament Ewropew. (Bażi legali: l-artikolu 292 tat-Trattat dwar il-Funzjonament tal-Unjoni Ewropea). Abbozz ta' regolament ta' Ġunju 2018 dwar il-prodott tal-pensjoni pan-Ewropew